CELEX: 32021R1087
Language: el
Date: 2021-04-07 00:00:00
Title: Κατ’ εξουσιοδότηση κανονισμός (ΕΕ) 2021/1087 της Επιτροπής της 7ης Απριλίου 2021 για την τροποποίηση του κανονισμού (ΕΕ) 2018/1139 του Ευρωπαϊκού Κοινοβουλίου και του Συμβουλίου, όσον αφορά την επικαιροποίηση των παραπομπών στις διατάξεις της σύμβασης του Σικάγου (Κείμενο που παρουσιάζει ενδιαφέρον για τον ΕΟΧ)

5.7.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 236/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/1087 ΤΗΣ ΕΠΙΤΡΟΠΗΣ
         της 7ης Απριλίου 2021
         για την τροποποίηση του κανονισμού (ΕΕ) 2018/1139 του Ευρωπαϊκού Κοινοβουλίου και του Συμβουλίου, όσον αφορά την επικαιροποίηση των παραπομπών στις διατάξεις της σύμβασης του Σικάγου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Οργανισμού της Ευρωπαϊκής Ένωσης για την Ασφάλεια της Αεροπορίας, και για την τροποποίηση των κανονισμών (ΕΚ) αριθ. 2111/2005, (ΕΚ) αριθ. 1008/2008, (ΕΕ) αριθ. 996/2010, (ΕΕ) αριθ. 376/2014 και των οδηγιών 2014/30/ΕΕ και 2014/53/ΕΕ του Ευρωπαϊκού Κοινοβουλίου και του Συμβουλίου, καθώς και για την κατάργηση των κανονισμών (ΕΚ) αριθ. 552/2004 και (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και του κανονισμού (ΕΟΚ) αριθ. 3922/91 του Συμβουλίου (1), και ιδίως το άρθρο 19 παράγραφος 3,
         Εκτιμώντας τα ακόλουθα:
         
                     (1)
                  
                  
                     Τα αεροσκάφη, πλην των μη επανδρωμένων αεροσκαφών, και οι κινητήρες, οι έλικες, τα εξαρτήματα και ο μη εγκατεστημένος εξοπλισμός τους θα πρέπει να συμμορφώνονται με τις απαιτήσεις περιβαλλοντικής προστασίας. Ο κανονισμός (ΕΕ) 2018/1139 προβλέπει τις απαιτήσεις αυτές με παραπομπές σε συγκεκριμένες διατάξεις της σύμβασης του Σικάγου, οι οποίες περιλαμβάνουν τις εν λόγω απαιτήσεις.
                  
               
                     (2)
                  
                  
                     Στις 11 Μαρτίου 2020, κατά την πέμπτη συνεδρίαση της 219ης συνόδου του, το Συμβούλιο του ΔΟΠΑ ενέκρινε την τροποποίηση 13 του τόμου I «Θόρυβος αεροσκαφών», την τροποποίηση 10 του τόμου II «Εκπομπές κινητήρων αεροσκαφών» και την τροποποίηση1 του τόμου III «Εκπομπές CO2 αεροσκαφών» του παραρτήματος 16 της σύμβασης του Σικάγου. Οι τροποποιήσεις αυτές άρχισαν να ισχύουν και κατέστησαν εφαρμοστέες σε όλα τα κράτη μέλη την 1η Ιανουαρίου 2021.
                  
               
                     (3)
                  
                  
                     Συνεπώς, οι παραπομπές στις διατάξεις της σύμβασης του Σικάγου θα πρέπει να επικαιροποιηθούν και ο κανονισμός (ΕΕ) 2018/1139 θα πρέπει να τροποποιηθεί αναλόγως.
                  
               
                     (4)
                  
                  
                     Τα μέτρα που προβλέπονται στον παρόντα κανονισμό βασίζονται στη γνώμη αριθ. 03/2020 που εξέδωσε ο Οργανισμός της Ευρωπαϊκής Ένωσης για την Ασφάλεια της Αεροπορίας (EASA) σύμφωνα με το άρθρο 76 παράγραφος 1 του κανονισμού (ΕΕ) 2018/1139,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο άρθρο 9 παράγραφος 2 του κανονισμού (ΕΕ) 2018/1139, το πρώτο εδάφιο αντικαθίσταται από το ακόλουθο κείμενο:
            
               «Όσον αφορά τον θόρυβο και τις εκπομπές, τα ανωτέρω αεροσκάφη καθώς και οι κινητήρες, οι έλικες, τα εξαρτήματα και ο μη εγκατεστημένος εξοπλισμός τους πληρούν τις απαιτήσεις περιβαλλοντικής προστασίας που περιλαμβάνονται στην τροποποίηση 13 του τόμου I, στην τροποποίηση 10 του τόμου II και στην τροποποίηση 1 του τόμου III του παραρτήματος 16 της σύμβασης του Σικάγου, όπως εφαρμόζονται από την 1η Ιανουαρίου 2021.»
            
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 7 Απριλίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 212 της 22.8.2018, σ. 1.